Worcester F 80 Distinctiones

77 Gaudent quidam in vanitate mundi

Gaudent quidam in vanitate mundi, Joan. 16[:20]: *Mundus autem gaudebit.* Si hoc est vanum et periculosum ex quo faciliter ruit, Ezech. 24[:25]: *Tollam [ab eis] fortitudinem eorum, et*

*gaudium [dignitatis]*. Et etiam qui ignoratur status eius, Eccle. 9[:1]: Nemo scit vtrum *sit dignus odio vel amore*. Tob. 5[:12]: *Quale gau-*

/fol. 239ra/

*dium mihi* est, etc. Et eciam quia breuis est eius transitus, Job. 20[:5]: *Gaudium hypocrite*, id est, mundi, *ad instar puncti*, qui non habet longitudinem.

¶ Alii gaudent in voluptate peccati, Eccli. 19[:5]: *Qui gaudet iniquitate, denotabitur,* id est, de nota libri vite delebitur, sed et hoc est insanum et periculosum. Fatus est qui gaudet de laqueo quo suspenditur, de igne quo comburitur, Prou. 15[:21], gaudium est stulti facere stulticiam. Et etiam quia finis peccati est dolorosus, Prou. 14[:13]: *Extrema gaudii luctus occupat*.

¶ Alii gaudent in operacione boni, Prou. 21[:15]: *Gaudium est justo facere judicium*. Sed et hoc est vtile et fructuosum potissime si fiat gaudium de beneficiis Dei, Philip. 4[:4]: *Gaudete in Domino semper*, vel de aduersitatibus mundi sicut mercator de mercibus lucrosis, miles in torneamento, debitor in debitis acquietatis, Jac. 1[:2]: *Omne gaudium existimate fratres.* Nos autem sumus obligati Christo pro nobis pacienti. Ideo Act. 5[:41]: *Ibant* apostoli *gaudentes* *a conspectu consilii*, etc. Vel etiam si fiat gaudium de prosperitate proximi sicut vnum membrorum de salute alterius, Rom. 12[:15]: *Gaudere cum gaudentibus.* Nam debet homo gaudere de peccancium penitencia, [2] Cor. 7[:9]: *Gaudeo quia contristati estis, ad penitentiam*. De ignorancium sapientia, de proficiencium perseuerancia, vel etiam si gaudeat homo de sanctitate status propri, Prou. 14[:10]: *Cor quod novit amaritudinem anime sue, in gaudio ejus non miscebitur extraneus*.

¶ Quarti gaudent in visione Dei, Matt. 25[:21]: *Serve [bone], et fidelis intra in gaudium*. Quod ostendunt quatuor. Primo aspectus summe pulchritudinis, Psal. [20:7]: *Letificabis eum cum gaudio cum vultu tuo*. Secundo amplexus summe delectacionis, Apo. 19[:7]: *Gaudeamus, et exultemus*, etc. Ysai. 61[:10]: *Gaudens gaudebo in Domino, quia induit me vestimentis*. Tercio expulsio omnis inquietudinis, si quis gaudet cum de vno stulto, liberatur multo plus qui de omnibus, Ysai. 35[:10]: *Gaudium et leticiam*, etc. Quarto optentus diuine beatitudinis si gaudet homo de tridiano communio, multo magis de eterno, Joan 16[:22]: *Gaudium vestrum nemo tollet a vobis*.